Wat beveel God in die sesde gebod? – Matteus 5:21-26 – Bybelskool
Written by Chris van Wyk on Nov 27, 2018 . Posted in Wie is God?.
Julle het gehoor dat vir ons voorouers gesê is: "Jy mag nie moord pleeg nie. As jy moord pleeg, sal jy voor die regbank rekenskap moet gee." Maar Ek sê vir julle, elkeen wat vir sy medemens kwaad bly, sal al klaar voor die regbank moet verantwoording doen. As jy vir iemand sê "jou gek", sal jy jou voor die hoogste regbank moet verantwoord. En as jy vir iemand sê "jou onnosel", sal jy jou in die hel moet verantwoord. As jy dus jou offer na die altaar toe bring en dit val jou daar by dat jou medemens 'n grief teen jou koester, los jou offer net daar voor die altaar en gaan maak eers vrede met daardie persoon. Kom dan terug en bring jou offer. Sorg dat jy baie gou op goeie voet met jou teenstander kom; anders gaan daardie persoon jou aan die regter oorhandig, en die regter oorhandig jou aan die hofbeampte en jy word in die tronk gegooi. Ek verseker jou, jy gaan beslis nie daar uitkom voordat jy elke sent afbetaal het nie. (NLV)
1. Jesus wys hoe radikaal die sesde gebod eintlik is. Dit gaan nie net daaroor dat jy iemand anders fisies doodmaak nie. Dit verbied jou ook om kwaad te bly vir iemand, of karakter-moord te pleeg. Dit gebied jou ook om vrede te maak. Hoekom? Watter boodskap het dit vir jou?
2. Verootmoedig jou voor die Here en bely jou aandeel aan verhoudinge wat verbrokkel het. Hoe kan jy dit regstel? Vra die Here vir die moed om vrede te maak, en gaan doen dit dan?
3. Lees die verse later vandag weer om jou te herinner aan die belangrikheid van goeie verhoudinge binne die geloofsgemeenskap. Ook in die samelewing. Dink aan mense wat haaks is met mekaar en bid vir versoening.